Informasjon og samfunnskontakt

**Informasjon og samfunnskontakt** (engelsk: *public relations*, forkortet PR) er et fagområde som handler om hvordan organisasjoner planlegger, gjennomfører og evaluerer kommunikasjon for å utvikle og vedlikeholde relasjoner til sine omgivelser. Dette omfatter kommunikasjon med eksterne interessenter (for eksempel kunder, medier, myndigheter, lokalsamfunn og samarbeidspartnere) og interne interessenter (ansatte, ledelse og tillitsvalgte). 

I dagligtale brukes «PR» ofte snevrere om det å skaffe oppmerksomhet og medieomtale. I profesjonell og akademisk sammenheng brukes begrepet gjerne bredere, som et arbeid med relasjoner, omdømme, legitimitet og kommunikasjon mellom organisasjoner og omverden.

## Historie
I etterkrigstiden ble det forsøkte ulike oversettelser av begrepet *public relations*. I Sverige ble utrykkene *samhällskontakt* og *mänsklig kontakt* lansert; i Norge ble «samfunnskontakt», «samkjensletiltak» og «forhold til allmenheten» utprøvd, men ingen av disse fikk gjennomslag. Det engelske begrepet *public relations* ble utformet av president Thomas Jefferson i et brev til kongressen i 1807. Amerikaneren Edward Bernays (1891-1995) regnes som «far til *public relations*», ettersom han sendte ut en strøm av kunngjøringer til støtte for amerikansk deltagelse i første verdenskrig. Ifølge Bernays selv var dette første gang i amerikansk historie at informasjon ble tatt i bruk som et våpen i krig. Men *public relations* var kjent i antikken. De greske sofistene ga timer i kunsten å tale sin sak, påvirke andre og vinne dem for sine synspunkter. Sofisten Isokrates skrev talen *Mot sofistene*, ment som en vekker for sine kolleger, der han advarte mot sofister som tok forskuddsbetaling for å undervise i retoriske triks, i stedet for å stå for virkelige prinsipper. Dette fremstøtet regnes som en av de første kampanjer for å ivareta eget eller andres omdømme. 1700-tallets USA forsynte seg aktivt av arven fra antikken, slik det fremgår i propagandaen fra revolusjonstiden. Propaganda er også en side ved *public relations*. 

## Faginnhold
Informasjon og samfunnskontakt brukes for å:

* bygge og vedlikeholde relasjoner til grupper som påvirker organisasjonen (og som organisasjonen påvirker)
* gjøre organisasjonen forstått og relevant i offentligheten
* støtte beslutninger og endring gjennom intern kommunikasjon
* forebygge og håndtere konflikter og kriser
* skape tillit og legitimitet over tid

Typiske arbeidsoppgaver inkluderer interessentkartlegging, målgruppeanalyse, budskapsutforming, kanal- og tiltaksvurderinger, mediehåndtering, løpende dialog og evaluering av tiltak.

## Sentrale begreper og tilnærminger
Faget tar ofte utgangspunkt i at organisasjoner er avhengige av omgivelsene, og at kommunikasjon påvirker relasjoner og handlingsrom. Vanlige analytiske og praktiske verktøy er:

* interessent- og målgruppeanalyser
* omdømme- og relasjonsmålinger
* situasjonsanalyse og risikovurdering
* strategisk budskaps- og kanalplanlegging
* evaluering (for eksempel effekt- og prosessmål)

## Modeller for PR-kommunikasjon
I faglitteraturen brukes ofte fire idealtypiske modeller for å beskrive ulike former for PR-praksis:

### 1. Propaganda
Modellen kjennetegnes av enveis kommunikasjon der oppmerksomhet og gjennomslag er viktigere enn presisjon og dialog. Den forbindes ofte med kampanjer, promotering og sterke overtalelsesgrep.

### 2. Informasjonsmodellen
Også enveis kommunikasjon, men med større vekt på korrekt og saklig informasjon. Denne modellen knyttes ofte til informasjonsarbeid i offentlig sektor og organisasjoner som har behov for å formidle fakta og praktiske budskap.

### 3. Toveis asymmetrisk
Kommunikasjonen har toveis elementer, for eksempel gjennom undersøkelser og tilbakemeldinger, men formålet er primært å påvirke mottakere i ønsket retning. Læring og tilpasning kan forekomme, men er ofte mest rettet mot å gjøre organisasjonen mer effektiv i sin påvirkning.

### 4. Toveis symmetrisk
Modellen vektlegger dialog og gjensidig tilpasning. Målet er å håndtere interessekonflikter, bygge forståelse og utvikle løsninger som begge parter kan leve med. Dette idealet brukes ofte normativt i teori, og i praksis særlig i situasjoner der langsiktig tillit og legitimitet er avgjørende.

Modellene beskriver idealtyper, og faktisk praksis vil ofte kombinere elementer fra flere modeller.

## Spesialområder
Informasjon og samfunnskontakt omfatter en rekke spesialiseringer, blant annet:

* medie- og pressearbeid
* krisekommunikasjon
* myndighetskontakt og interessepolitikk (lobbyisme)
* internkommunikasjon og endringskommunikasjon
* samfunnsansvar (CSR) og bærekraftskommunikasjon
* strategisk rådgivning og omdømmearbeid

## Informasjon og samfunnskontakt i Norge
I Norge er PR- og kommunikasjonsarbeid organisert både i offentlig sektor, i næringslivet og i ideelle organisasjoner. Profesjonsfellesskap og bransjenettverk har bidratt til standarder for praksis, kompetanseutvikling og etikk i faget. Kommunikasjonsforeningen er en norsk interesseorganisasjon for personer som arbeider eller utdanner seg innen faget.

### Utdanning
Flere universiteter og høyskoler tilbyr relevant utdanning innenfor fagområdet. Per 2026 kan man ta bachelor i PR, kommunikasjon og media ved Høgskolen i Volda og bachelor i medier og kommunikasjon ved Høyskolen Kristiania, Oslomet, Universitetet i Bergen og Universitetet i Oslo. NTNU tilbyr bachelor i medievitenskap.

I tillegg tilbyr Høyskolen Kristiania master i strategisk kommunikasjon, Høgskolen i Volda tilbyr Master in Media Practices, UiB tilbyr masterprogram i medier og kommunikasjon, Oslomet tilbyr master i medieutvikling, UiO tilbyr master i medier og kommunikasjon og politisk kommunikasjon, og Universitetet i Agder tilbyr master i samfunnskommunikasjon.

## Teoretisk og faglig forankring
Faget har fått et eget teoretisk fundament, men bygger også på andre fagområder som medievitenskap, sosiologi, statsvitenskap, psykologi, markedsføring, retorikk og organisasjons- og ledelsesfag (Robstad & Ihlen 2004:12).

## Referanser


## Se også
*Reklame
*Propaganda
*Krisekommunikasjon
*Korridorpolitikk
*Spinn (kommunikasjon)

## Kilder
* 
* 
* 
* 
* 

## Eksterne lenker
* 
* Kommunikasjonsforeningen